তেহট্টে সরস্বতী খালের সুইচগেট খোলাকে কেন্দ্র করে উত্তেজনা

নদীয়া: সরস্বতী খালের সুইচগেট খোলা কেন্দ্র করে শনিবার চরম উত্তেজনা ছড়াল তেহট্টে (Tehatta)। গেট খোলার আগে বিক্ষোভে সামিল হন স্থানীয় বাসিন্দারা। তাঁদের অভিযোগ, খালের বিভিন্ন প্রান্তে অবৈধভাবে বাঁধ দেওয়ার ফলে জমে থাকা জল নামতে পারছে না। এর জেরে শত শত বিঘা জমির চাষ মার খাওয়ার আশঙ্কায় পড়েছেন চাষিরা (District news)।

স্থানীয় সূত্রে জানা যায়, জলঙ্গি নদী থেকে উৎপন্ন সরস্বতী খাল তেহট্টের মালিয়াপোতা ও তারনিপুর হয়ে বাংলাদেশে প্রবেশ করেছে। এই খালের জল সংরক্ষণের জন্য তেহট্টের শোলুয়াতে নির্মিত হয়েছে একটি সুইচগেট। সাধারণত বর্ষার সময় গেটটি বন্ধ রাখা হয়, যাতে খালে জল ধরে রাখা যায় এবং কৃষকরা সেই জলেই চাষ করতে পারেন।

আরও পড়ুন: কালিম্পংয়ে ভয়াবহ দুর্ঘটনা, মৃত ৪

তবে এ বছর অতিবৃষ্টির কারণে খালের জল আশপাশের বিল ও কয়েকশো বিঘা জমিতে জমে যায়। ফলে কৃষকরা গেট খুলে জল ছাড়ার দাবি জানান। কিন্তু স্থানীয়রা অভিযোগ তোলেন, খালের বিভিন্ন জায়গায় মাছ ধরার জন্য অবৈধ বাঁধ দেওয়ায় জল নামতে দেরি হচ্ছে। এই অভিযোগ ঘিরেই উত্তেজনা তৈরি হয়।

শনিবার গেট খোলার উদ্যোগ নেওয়া হলে বিক্ষোভে ফেটে পড়েন গ্রামবাসীরা। খবর পেয়ে ঘটনাস্থলে পৌঁছয় পুলিশ। চাষিদের আশ্বস্ত করার পর অবশেষে পরিস্থিতি স্বাভাবিক হয়। এরপর গেট খুলে জল ছাড়া হয়।

ঘটনার পর চাষিদের দাবি, অবিলম্বে খালের ভেতরে তৈরি সব অবৈধ বাঁধ ভেঙে দিতে হবে, নইলে আগামী দিনে আবারও একই সমস্যায় পড়তে হবে।